இதுவரை எழில் மொழியைப் பயன்படுத்திப் பல்வேறு உபயோகமான நிரல்களை எழுதினோம், அவற்றைப் பயன்படுத்திப் புரிந்துகொண்டோம்..அடுத்தகட்டமாக, பொதுப் பயன்பாட்டுக்குரிய சில முக்கியமான நிரல்களை எழுதப் பழகுவோம். இவற்றை நீங்கள் ஒருமுறை எழுதிவிட்டால் போதும், பிறகு வேண்டியபோதெல்லாம் அழைத்துப் பயன்படுத்தலாம்..உதாரணமாக, உங்கள் வீட்டில் ஊறுகாய் இருக்கிறது, அதை ஒருமுறை தயாரித்து வைத்துவிடுகிறீர்கள், பிறகு எப்போது அதைச் சாப்பிட விரும்பினாலும் ஜாடியைத் திறந்து எடுத்துப் போட்டுக்கொள்கிறோம், ஒவ்வொருமுறையும் ஊறுகாயைப் புதிதாகச் சமைக்கவேண்டியதில்லை..அதே சமையலறையிலிருந்து இன்னோர் உதாரணம், ஒருவர் ரசம் சமைக்கும்போது, ஒரு குறிப்பிட்ட செய்முறையைப் பின்பற்றுவார். அதன் நடுவே ‘ரசப்பொடியைப் போடவும்’ என்று இருக்கும்..ரசப்பொடி என்பதை, அவர் இப்போது தயாரிப்பதில்லை, ஏற்கெனவே எப்போதோ தயாரித்துவைத்துவிட்டார், பின்னர் தேவைப்படும்போது சட்டென்று எடுத்துப் பயன்படுத்துகிறார், அதன்பிறகு, செய்முறையில் இருக்கும் மற்ற விஷயங்களைத் தொடர்ந்து செய்கிறார்..அதுபோல, ஒரு நிரலின் நடுவே, சில விஷயங்கள் நாம் அடிக்கடி செய்கிறவையாக இருக்கும், அவற்றை ஒவ்வொருமுறையும் தனித்தனியே எழுதிக்கொண்டிருக்காமல், ஒருமுறை எழுதிவைத்துவிட்டு, தேவைப்படும்போது அழைத்துப் பயன்படுத்தலாம், பிறகு, நம்முடைய நிரலைத் தொடர்ந்து எழுதலாம்.